Sønderside var et fiskerleje beliggende mellem Ho Klitplantage og Skallingen sydøst for Blåvands Huk. Det var et stort fiskerleje i 1400- og 1500-tallet, men blev udslettet ved en stormflod i 1634. Fiskerlejet er kendt fra flere skriftlige kilder, men man har været i tvivl om hvor præcist det har ligget. I 1994 foretog Varde Museum, en mindre prøvegravning i Ho Klitplantage i håb om at støde på rester af Sønderside. I første omgang gav det ikke noget resultat, men man har fortsat gennem årene, og på 14 steder er der fundet potteskår, som kunne dateres til 15-1600 tallet, hvilket aldersmæssigt passer med bebyggelsen. I 1995-1997 blev der foretaget arkæologiske undersøgelser i området, hvor der blandt andet fandtes en lille, ca. 8 meter lang og 4 meter bred, hustomt, og et omfattende fundmateriale der fortæller om husholdning, fiskeri og muligvis klædehandel. Sønderside lå ved den gamle kystlinie, før Skallingen blev dannet. Den gamle kystlinie menes at være Havnegrøften et vandløb der strækker sig fra Oksby til Ho Bugt.